b"\n_START_ARTICLE_\nLlu\xc3\xads Brull i Ced\xc3\xb3\n_START_SECTION_\nJoventut\n_START_PARAGRAPH_\nVa passar part de la seva joventut, primerament a Tortosa, i despr\xc3\xa9s a Barcelona, on ajudava el seu germ\xc3\xa0 en la gesti\xc3\xb3 d'una empresa familiar. El negoci fou traslladat m\xc3\xa9s endavant a Tivissa, circumst\xc3\xa0ncia que el f\xc3\xa9u retornar a la poblaci\xc3\xb3 que l'havia vist n\xc3\xa9ixer.\n_START_SECTION_\nPrincipals projectes en qu\xc3\xa8 va participar\n_START_PARAGRAPH_\nFou descobridor de diverses pintures rupestres, com ara les de la cova de l'Escoda de Vandell\xc3\xb2s, i el primer a difondre entre la comunitat cient\xc3\xadfica les pintures rupestres de Cabra Freixet, del Perell\xc3\xb3, tot i que eren conegudes anteriorment a nivell popular. _NEWLINE_Llu\xc3\xads Brull va ser el primer a excavar, sota les directius de l'eminent arque\xc3\xb2leg Josep Serra R\xc3\xa0fols, i en col\xc2\xb7laboraci\xc3\xb3 amb el doctor Pere Bosch Gimpera, al jaciment ib\xc3\xa8ric del Castellet de Banyoles, en les campanyes de 1930 i 1938. Un cop conclosa la Guerra Civil \xc3\xa9s nomenat director de les excavacions de les campanyes dutes a terme els anys 1942 i 1943, en aquest cas sota la direcci\xc3\xb3 cient\xc3\xadfica del Comissari Provincial d'Excavacions del moment, Salvador Vilaseca._NEWLINE_Va ser l'impulsor de nombroses iniciatives ciutadanes per promoure la millora urbana i cultural de la vila de la Ribera d'Ebre, com per exemple les iniciatives Pro-Baranova de l'any 1927 i 1952, que van reformar, ampliar i dotar de mobiliari la pla\xc3\xa7a m\xc3\xa9s destacable de la vila de Tivissa (la pla\xc3\xa7a de la Baranova), la campanya perqu\xc3\xa8 la poblaci\xc3\xb3 dispos\xc3\xa9s d'unes escoles de primer grau (1928-1929), que finalment no va materialitzar-se tal com l'havia imaginat Llu\xc3\xads Brull, o la campanya en favor de la biblioteca p\xc3\xbablica, iniciada l'any 1929, i que va permetre obrir-la finalment l'any 1932. Llu\xc3\xads Brull tamb\xc3\xa9 va ser un destacat activista cultural. De les seves mans van sorgir nombroses iniciatives per promoure el coneixement hist\xc3\xb2ric de la vila de la Ribera d'Ebre, com ara la recopilaci\xc3\xb3 i publicaci\xc3\xb3 de l'obra Fulls d'Hist\xc3\xb2ria de Tivissa, de l'historiador M\xc3\xa0rius Bru o la creaci\xc3\xb3 del peri\xc3\xb2dic quinzenal Tivissa, del qual fou redactor en cap, que constitueix un testimoni excepcional sobre el batec de la vila entre 1928 i 1931. Des de les p\xc3\xa0gines de la publicaci\xc3\xb3 s'aborden alguns dels esdeveniments i conflictes pol\xc3\xadtics m\xc3\xa9s transcendents del per\xc3\xadode, com ara l'arribada de la segona rep\xc3\xbablica o el conflicte autonomista entre Tivissa i la Serra d'Almos. Era mestre de formaci\xc3\xb3, tot i que nom\xc3\xa9s va exercir durant un breu per\xc3\xadode a Sabadell, i va desenvolupar una destacable activitat period\xc3\xadstica a la premsa del territori, en cap\xc3\xa7aleres com ara El Llamp, Priorat i, especialment Tivissa. Els seus editorials a la revista en q\xc3\xbcesti\xc3\xb3 s\xc3\xb3n aut\xc3\xa8ntiques radiografies dels anhels, conflictes i preocupacions de la vila.\n_START_SECTION_\nPersonatges amb qui va mantenir relaci\xc3\xb3\n_START_PARAGRAPH_\nLlu\xc3\xads Brull va mantenir relaci\xc3\xb3 i contacte amb destacades personalitats de l'\xc3\xa0mbit cient\xc3\xadfic, docent, pol\xc3\xadtic i cultural catal\xc3\xa0 i espanyol durant la seva vida, entre els quals, podr\xc3\xadem destacar a Salvador Vilaseca, Josep Serra R\xc3\xa0fols, Julio Mart\xc3\xadnez Santa-Olalla, Mart\xc3\xadn Almagro, Pere Bosch Gimpera, Josep Virgili Sanrom\xc3\xa0, Rafel Dom\xc3\xa8nech, Ramon Jard\xc3\xad, Andreu Nin, Joan Comorera, Adolf Schulten, Marcel\xc2\xb7l\xc3\xad Domingo o Eduardo Serrano Su\xc3\xb1er. Tamb\xc3\xa9 va mantenir una estreta relaci\xc3\xb3 tivissans i personatges de les Terres de l'Ebre destacats en l'\xc3\xa0mbit cultural, institucional, o pol\xc3\xadtic, com ara Llu\xc3\xads Escoda, Abd\xc3\xb3 Barcel\xc3\xb3, Manel Bard\xc3\xad,Teodor Ahicar, Rossend Loran, Eduard Corbella i Alerany, Antoni Cabr\xc3\xa9, Joan Marqu\xc3\xa9s i Marqu\xc3\xa9s, Francesc Ripoll, Joan Corbella, M\xc3\xa0rius Bru, Josep Callau i Nogu\xc3\xa9s, Federic de Magriny\xc3\xa0, Manel Vinyes o Enric Bayerri, entre d'altres. Per aprofundir en la relaci\xc3\xb3 de Llu\xc3\xads Brull amb aquests personatges pot consultar-se el seu fons personal, gestionat des de l'any 2013, a l'Arxiu Comarcal de la Ribera d'Ebre.\n_START_SECTION_\nLa recuperaci\xc3\xb3 de la figura de Llu\xc3\xads Brull en l'actualitat\n_START_PARAGRAPH_\nDes de l'any 2013 s'ha produ\xc3\xaft una recuperaci\xc3\xb3 progressiva de la figura de Llu\xc3\xads Brull i Ced\xc3\xb3, que ve donada, en gran manera, per la publicaci\xc3\xb3 d'una biografia, que va guanyar el Premi d'Assaig Artur Blad\xc3\xa9 i Desumvila de l'any 2013, impulsat pel Centre d'Estudis de la Ribera d'Ebre (CERE), -i que va ser publicada l'any 2015. L'autor de la biografia \xc3\xa9s Adolf Brull i Monner i porta per t\xc3\xadtol Llu\xc3\xads Brull, un home bo._NEWLINE_Tamb\xc3\xa9, l'any 2017, la poblaci\xc3\xb3 natal de Brull li va retre un sentit homenatge amb motiu de la celebraci\xc3\xb3 del 90\xc3\xa8 aniversari de la remodelaci\xc3\xb3 de la pla\xc3\xa7a de la Baranova de Tivissa, una reforma que es va executar mitjan\xc3\xa7ant una subscripci\xc3\xb3 popular, endegada per Llu\xc3\xads Brull."